B. Bugár, podpredseda NR SR: (2006-02-02):
Druhú otázku položil pán poslanec Miššík pánovi podpredsedovi vlády a ministrovi hospodárstva Jirkovi Malchárkovi: „V septembri 2005 podalo mesto Nitra žiadosť o podporu výstavby infraštruktúry priemyselného parku. Do dnešného dňa mesto Nitra nedostalo žiadnu výraznejšiu podporu napriek tomu, že je veľký záujem investorov o investovanie v našom meste a kraji. Kedy bude podporovaná aj snaha mesta Nitry, pán minister?“ Takto znie otázka, nech sa páči. Pán minister, poprípade môžete povedať, že aj, povedzme, v Dunajskej Strede. (Smiech.) Nech sa páči. J. Malchárek, podpredseda vlády a minister hospodárstva SR: Ďakujem pekne, pán predsedajúci. Vážený pán poslanec, vážené pani poslankyne, páni poslanci, mestu Nitra bola v decembri 2004 poskytnutá na základe zmluvy, ktorá bola uzavretá medzi ministerstvom hospodárstva a ministerstvom financií a mestom Nitra, dotácia vo výške 26 mil. Sk na financovanie prípravy priemyselného parku. Finančné prostriedky boli určené na realizáciu stavieb – vodovod, tlaková kanalizácia – a na projektovú dokumentáciu a inžiniersku činnosť po stavebné povolenia na prekládku plynovodu a regulačnej stanice plynu, dopravné napojenie priemyselného parku a prívod 110 kV rozvodu rozvodní a primárneho rozvodu. Ministerstvo hospodárstva postupuje pri poskytovaní podpory na zriadenie priemyselných parkov v súlade so zákonom č. 193/2001 Z. z. o podpore na zriadenie priemyselných parkov. K dnešnému dňu neeviduje oficiálnu žiadosť mesta Nitra, ktorá by bola predložená v súlade s vyššie uvedeným zákonom. Takže trošku je to aj tá loptička na vašej strane, pán poslanec, teda na strane Nitry. Druhým spôsobom poskytovania finančných prostriedkov na výstavbu priemyselných parkov sú zdroje z Európskej únie, štrukturálne fondy. Slovenská agentúra pre rozvoj investícií a obchodu zaregistrovala žiadosť o poskytnutie príspevku na vybudovanie až v septembri roku 2005, ale po ukončení už formálnej kontroly a s chýbajúcimi prílohami bol tento zámer klasifikovaný ako nedostatočný a nemohol byť ďalej pozitívne posúdený. Pokiaľ ide o podporu samotného Nitrianskeho kraja, Ministerstvo hospodárstva Slovenskej republiky poskytlo v rokoch 2004 – 2005 finančné prostriedky na financovanie infraštruktúry súvisiace s regionálnym rozvojom mestám Levice vo výške 51 mil. Sk, Vráble 20 mil. Sk, Hurbanovo 8 mil. Sk. Čo sa týka podpory investícií v Nitrianskom kraji a v meste Nitra, agentúra SARIO intenzívne spolupracuje s mestom Nitra v oblasti podpory investícií nielen v meste Nitra, ale aj v celom Nitrianskom kraji. Dôkazom tejto aktivity je aj minulotýždňové stretnutie primátora Nitry a zástupcu spoločnosti Nitra Invest a s generálnym riaditeľom SARIO. Na tomto stretnutí boli prerokované možnosti spolupráce oboch strán pri aktívnom získavaní a vytváraní investičných príležitostí v tomto regióne. Nitriansky región a najmä mesto Nitra je vďaka relatívne kvalitnej pripravenosti územia a geografickej polohy veľmi zaujímavou lokalitou pre zahraničné investície. Najmä z logistického pohľadu je Nitra často krát preferovanou lokalitou, dôkazom čoho je aj niekoľko rozpracúvaných a rozpracovaných projektov. Z hľadiska poskytovania individuálnej štátnej pomoci agentúra SARIO rokuje a navrhuje investičné stimuly pre konkrétneho investora v súlade s novovytvorenými pravidlami, ktoré boli schválené vládou pred koncom minulého roka s prioritami, ktoré sú dané a ja ich zopakujem, a to znamená, že priority pri poskytovaní štátnej pomoci do lokalít, kde je vysoká miera nezamestnanosti alebo vyššia nad 10 % v dvoch kategóriách a, samozrejme, pre investície, ktoré majú vyššiu pridanú hodnotu, v konečnom dôsledku investície, ktoré vytvárajú také pracovné miesta, kde je väčší priestor na vyšší príjem zamestnancov. Ďakujem, pán predsedajúci, skončil som.